ET Euroopa Liidu Teataja L 176/107

NÕUKOGU OTSUS 2006/448/ÜVJP,

7. juuni 2006,

millega pikendatakse kirjavahetuse teel sõlmitud kokkulepet Euroopa Liidu ja Indoneesia valitsuse vahel Acehis (Indoneesia) läbi viidava Euroopa Liidu järelevalvemissiooni (Acehi järelevalvemissioon – AJM) ja selle isikkoosseisu ülesannete, staatuse, privileegide ja immuniteetide kohta

EUROOPA LIIDU NÕUKOGU,

võttes arvesse Euroopa Liidu lepingut, eriti selle artiklit 24,

võttes arvesse eesistujariigi soovitust,

ning arvestades järgmist:

(1) Nõukogu võttis 27. veebruaril 2006 vastu ühismeetme 2006/202/ÜVJP, millega muudetakse ja pikendatakse ühismeedet 2005/643/ÜVJP Acehis (Indoneesia) läbi viidava Euroopa Liidu järelevalvemissiooni – Acehi järelevalvemissioon (AJM) – kohta (1) kolme kuu võrra kuni 15. juunini 2006.

(2) Samal kuupäeval võttis nõukogu vastu otsuse 2006/201/ÜVJP, millega pikendatakse 3 kuu võrra kirjavahetuse teel sõlmitud kokkulepet Euroopa Liidu ja Indoneesia valitsuse vahel Acehis (Indoneesia) läbi viidava Euroopa Liidu järelevalvemissiooni (Acehi järelevalvemissioon – AJM) ja selle isikkoosseisu ülesannete, staatuse, privileegide ja immuniteetide kohta. (2)

(3) Indoneesia valitsus kutsus 5. mail 2006. aastal Euroopa Liitu pikendama Acehi järelevalvemissiooni volitusi veel kolme kuu võrra.

(4) Nagu on märgitud Indoneesia valitsuse välisministri 14. septembri 2005. aasta kirjas ja selle lisades (milles käsitleti Acehi järelevalvemissiooni (AJM) ja selle isikkoosseisu ülesandeid, staatust, privileege ja immuniteete) ning peasekretäri/kõrge esindaja 3. oktoobril 2005. aastal saadetud vastuses, võib seda kirjavahetuse teel sõlmitud kokkulepet vastastikusel kokkuleppel pikendada kuni kuue kuu võrra. (3)

(5) Kirjavahetuse teel sõlmitud kokkuleppe pikendamine kolme kuu võrra kuni 15. septembrini 2006 tuleks Euroopa Liidu nimel heaks kiita,

ON VASTU VÕTNUD JÄRGMISE OTSUSE:

Artikkel 1

Käesolevaga kiidetakse Euroopa Liidu nimel heaks Euroopa Liidu ja Indoneesia valitsuse vahel kirjavahetuse teel sõlmitud kokkuleppe (Acehis (Indoneesia) läbi viidava Euroopa Liidu järelevalvemissiooni (Acehi järelevalvemissioon – AJM) ja selle isikkoosseisu ülesannete, staatuse, privileegide ja immuniteetide kohta) pikendamine kolme kuu võrra kuni 15. septembrini 2006.

Käesolevale otsusele on lisatud nimetatud pikendamisega nõustumist kinnitava kirjavahetuse tekst.

Artikkel 2

Nõukogu eesistujal on õigus määrata isik või isikud, kes on volitatud Euroopa Liidu suhtes siduvale kirjavahetusele alla kirjutama. (4)

Artikkel 3

Käesolev otsus avaldatakse Euroopa Liidu Teatajas.

Artikkel 4

Käesolev otsus jõustub selle vastuvõtmise päeval.

Luxembourg, 7. juuni 2006 Nõukogu nimel eesistuja K.-H. GRASSER

(1) ELT L 71, 10.3.2006, lk 57.

(2) ELT L 71, 10.3.2006, lk 53.

(3) ELT L 288, 29.10.2005, lk 60.

(4) Nõukogu peasekretariaat avaldab kokkuleppe jõustumise kuupäeva Euroopa Liidu Teatajas.

ET Euroopa Liidu Teataja L 176/108

TÕLGE

Euroopa Liidu ja Indoneesia valitsuse vahel kirjavahetuse teel sõlmitud kokkuleppe (Acehis (Indoneesia) läbi viidava Euroopa Liidu järelevalvemissiooni (Acehi järelevalvemissioon – AJM) ja selle isikkoosseisu ülesannete, staatuse, privileegide ja immuniteetide kohta) pikendamist käsitlev

KIRJAVAHETUS

Jakarta, 5. mai 2006

Austatud härra.

Sooviksin Indoneesia Vabariigi valitsuse nimel väljendada oma tunnustust Euroopa Liidule Acehi järelevalvemissioonis (AJM) osalemise ning alates tema tegevuse alustamisest Nanggroe Aceh Darussalami provintsis (NAD) tehtud silmapaistva töö eest.

Sellega seoses on mul au viidata Indoneesia välisministri ajutise kohusetäitja 14. septembri 2005. aasta kirjale ja selle lisadele ning Teie 3. oktoobri 2005. aasta kirjale ja selle lisadele, mis käsitlevad Acehi järelevalvemissiooni (AJM) ülesandeid, staatust, privileege ja immuniteete, ning Indoneesia valitsuse välisministri 13. veebruari 2006. aasta kirjale ja Teie 28. veebruari 2006. aasta vastusele, mis käsitleb Euroopa Liidu Nanggroe Aceh Darussalami provintsis kohaloleku pikendamist 15. juunini 2006.

Seetõttu on mul au edastada Teile Indoneesia Vabariigi valitsuse otsus, milles palutakse Euroopa Liidul veelkord pikendada oma kohalolekut Nanggroe Aceh Darussalami provintsis alates 16. juunist kuni 15. septembrini 2006.

AJMi staatus, privileegid ja immuniteedid on identsed staatuse, privileegide ja immuniteetidega, mis on kindlaks määratud meie vastavalt 14. septembril 2005 ja 3. oktoobril 2005 vahetatud kirjades (mis kujutavad endast Indoneesia Vabariigi valitsuse ja Euroopa Liidu suhtes juriidiliselt siduvat õigusakti).

AJMi tegevuste hulka nimetatud ajavahemikul kuuluvad Indoneesia Vabariigi valitsuse ja Vaba Acehi Liikumise vahel 15. augustil 2005 sõlmitud vastastikuse mõistmise memorandumi artiklis 5.2 sätestatud AJMi ülesanded, välja arvatud ülesanded a ja b, mis on täidetud.

Juhul kui eelnev ettepanek on Euroopa Liidule vastuvõetav, on mul täiendavalt au teha ettepanek, mille kohaselt moodustavad käesolev kiri ning Teie jaatav vastuskiri Indoneesia Vabariigi valitsuse ja Euroopa Liidu vahelise juriidiliselt siduva õigusakti. Nimetatud õigusakt jõustub 16. juunil 2006 ja kaotab kehtivuse 15. septembril 2006. Indoneesia Vabariigi valitsuse jaoks põhineb kõnealune õigusraamistik Indoneesia 25. jaanuari 1982. aasta seadusel nr 2, mis käsitleb 1969. aasta erimissioonide konventsiooni ratifitseerimist.

Olen arvamusel, et Acehis esinevatele probleemidele ühtse Indoneesia Vabariigi raames rahumeelse, kõikehõlmava ja püsiva lahenduse tagamise eesmärgil käivitatud konstruktiivset koostööd on võimalik täiendavalt toetada ja tugevdada.

Jään Teie jaatavat vastust ootama.

Austusega,

Dr N. Hassan Wirajuda

Brüssel, 14. juuni 2006

Austatud härra.

Mul on au viidata Teie 5. mai 2006. aasta kirjale, milles edastate meile Indoneesia Vabariigi valitsuse otsuse kutsuda Euroopa Liitu pikendama oma kohalolekut Nanggroe Aceh Darussalami provintsis (NAD) kolme kuu võrra 16. juunist 2006 kuni 15. septembrini 2006.

Mul on hea meel Teile kinnitada, et Euroopa Liit on nõustunud andma nimetatud kutsele jaatava vastuse.

Kinnitan, et käesoleva õigusakti kehtivust pikendatakse kuni 15. septembrini 2006, mis on kooskõlas meie poolt vastavalt 14. septembril 2005 ja 3. oktoobril 2005 vahetatud kirjades (mis kujutavad endast Indoneesia Vabariigi valitsuse ja Euroopa Liidu suhtes juriidiliselt siduvat õigusakti) sätestatud tingimustega.

AJMi tegevuste hulka nimetatud ajavahemikul kuuluvad Indoneesia Vabariigi valitsuse ja Vaba Acehi Liikumise vahel 15. augustil 2005 sõlmitud vastastikuse mõistmise memorandumi artiklis 5.2 sätestatud AJMi ülesanded, välja arvatud ülesanded a ja b, mis on täidetud.

Mul on täiendavalt au kinnitada, et Teie kiri ja käesolev vastuskiri moodustavad Indoneesia Vabariigi valitsuse ja Euroopa Liidu vahelise juriidiliselt siduva õigusakti. Nimetatud õigusakt jõustub 16. juunil 2006 ning kaotab kehtivuse 15. septembril 2006.

Kasutaksin veel kord võimalust kinnitada, et Euroopa Liit hindab Acehi rahuprotsessi raames tehtud edusamme ning et Euroopa Liit on jätkuvalt pühendunud Acehis esinevatele probleemidele rahumeelse, kõikehõlmava ja püsiva lahenduse leidmisele.

Austatud härra, palun võtke vastu minu sügav lugupidamine.

Austusega,